Hof beslis oor godsdiens in skoleArgieffoto: Don Mcphee/Guardian Die hooggeregshof in Johannesburg het Woensdag uitspraak gelewer in die saak oor godsdiens in skole. Die hof het beslis dat godsdiens wel in skole beoefen mag word, maar dat ŉ skool nie ŉ enkele godsdiens mag bevorder nie. Regter Willem van der Linde het in die waterskeidingsaak oor die behoud van godsdiens in skole gesê daar moet gepraat word oor diversiteit in openbare skole. Hy het beveel dat die reëls van ŉ beheerliggaam of ŉ openbare skool nie ŉ leerder mag uitsluit nie. Van der Linde het beslis dit druis in teen die Skolewet vir ŉ openbare skool om een geloof of hoofsaaklik een geloof te bevorder en sodoende ander uit te sluit en die belange van enige geloof ten gunste van ŉ ander te bevorder. Volgens die uitspraak mag godsdiens in skole beoefen word, maar mag geen individue uitgesluit word weens hul geloof nie. Die Organisasie vir Godsdienste-onderrig en Demokrasie (Ogod) se saak is deur die ses skole en die Federasie van Beheerliggame van Suid-Afrikaanse Skole (Fedsas) teengestaan, sowel as deur Solidariteit en AfriForum wat as vriend van die hof namens die skole toegetree het. Maroela Media sal later meer in besonderhede oor die uitspraak berig.